b'\n_START_ARTICLE_\nMali trepetlikar\n_START_SECTION_\nOpis\n_START_PARAGRAPH_\nTa vrsta metuljev meri preko kril med 44 in 53\xc2\xa0mm. Zgornja stran kril je \xc4\x8drnorjava, posuta z nekaj belimi lisami, ki oblikujejo tudi bel pas po sredini zadnjih kril. Spodnja stran kril je ope\xc4\x8dnato rjava, posuta pa je s \xc4\x8drnimi pegami ter poslikana z vzorcem belih lis._NEWLINE_Za malega trepetlikarja je zna\xc4\x8dilno, da \xc4\x8drne pege ob zunanjem robu spodnje strani kril potekajo v dveh pasovih, kar pomaga opti\xc4\x8dno razbiti silhueto metulja, zaradi \xc4\x8desar je le-ta manj izpostavljen plenilcem. Odrasli metulji se najpogosteje hranijo na cvetovih robide._NEWLINE_Mali trepetlikar se najpogosteje zadr\xc5\xbeuje na son\xc4\x8dnih jasah in ob robu gozdov, v katerih uspevajo vrste iz rodu kosteni\xc4\x8devje (Lonicera), z listjem katerih se prehanjujejo gosenice te vrste metuljev. V Sloveniji je mali trepetlikar raz\xc5\xa1irjen od ni\xc5\xbein do gozdne meje, najbolj pa mu ustreza nekoliko bolj vla\xc5\xbeno okolje._NEWLINE_Samice odlagajo jaj\xc4\x8deca posami\xc4\x8dno, iz njih pa se razvijejo zelene gosenice, pora\xc5\xa1\xc4\x8dene z rde\xc4\x8de-rjavimi dla\xc4\x8dicami. Gosenice si jeseni iz svile in zvitega lista izdelajo zavetje, v katerem \xc4\x8dez zimo hibernirajo. Spomladi se gosenice po kraj\xc5\xa1em obdobju hranjenja levijo, nato pa se zabubijo. Po dveh tednih se iz bube razvije odrasel metulj.'